Document ID: 32003D0385

Kommissionens beslutning
af 28. maj 2003
om anden ændring af beslutning 2003/56/EF om sundhedscertifikater for import af levende dyr og animalske produkter fra New Zealand
(meddelt under nummer K(2003) 1788)
(EØS-relevant tekst)
(2003/385/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets afgørelse 97/132/EF af 17. december 1996 om indgåelse af aftalen mellem Det Europæiske Fællesskab og New Zealand om sundhedsforanstaltninger i samhandelen med levende dyr og animalske produkter(1), ændret ved afgørelse 1999/837/EF(2), særlig artikel 4,
under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande(3), senest ændret ved forordning (EF) nr. 1452/2001(4), særlig artikel 11, stk. 2 og artikel 22, stk. 2, og de tilsvarende bestemmelser i de øvrige direktiver om sundhedsbetingelser og certifikatmodeller for import af levende dyr og animalske produkter fra tredjelande, og
ud fra følgende betragtninger:
(1) Ved Kommissionens beslutning 2003/56/EF af 24. januar 2003 om sundhedscertifikater for import af levende dyr og animalske produkter fra New Zealand(5), senest ændret ved beslutning 2003/331/EF(6), blev der fastsat betingelser for udstedelse af certifikater og modeller for de officielle sundhedscertifikater for import af levende dyr og animalske produkter fra New Zealand.
(2) For at lette overgangen til de nye officielle sundhedscertifikater blev der ved beslutning 2003/56/EF fastsat en overgangsperiode på højst 90 dage. Overgangsperioden blev forlænget med 30 dage for at kunne gennemføre de henstillinger om ændringer af bilagene til aftalen, som forvaltningskomitéen for aftalen afgav på møder den 27. og 28. februar 2003.
(3) Aftaleparterne fører for tiden forhandlinger om omfanget af komitéens henstillinger. Proceduren for ændring af bilagene til aftalen skal også tydeliggøres.
(4) Den overgangsperiode, der blev fastsat i beslutning 2003/56/EF, bør derfor forlænges til den 30. september 2003.
(5) Beslutning 2003/56/EF bør derfor ændres tilsvarende.
(6) De i denne beslutning fastsatte foranstaltninger er i overensstemmelse med udtalelse med Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Artikel 4 i beslutning 2003/56/EF affattes således:
"Artikel 4
I en overgangsperiode til den 30. september 2003 tillader medlemsstaterne, at der importeres levende dyr og animalske produkter som nævnt i bilag I på grundlag af tidligere gældende standardcertifikater."
Artikel 2
Denne beslutning anvendes fra den 1. juni 2003.
Artikel 3
Denne beslutning er rettet til medlemsstaterne.
Udfærdiget i Bruxelles, den 28. maj 2003.

Labels: 3
18
6